
Incompetenţă și jaf din patrimoniul naţional la Ministerul Afacerilor 
Externe 


Ministerul Afacerilor Externe, sat fără câini 


Controalele Curţii de Conturi la Ministerul Afacerilor Externe au depistat un haos 
generalizat în contabilitate, facilitat și de angajarea de personal necalificat în 
misiunile diplomatice, precum și un jaf de proporții din patrimoniul național. 
Obiecte de valoare lipsesc efectiv din custodia MAE, ministerul fiind implicat și 
într-un proces rușinos cu Muzeul Naţional de Artă Contemporană, care reclamă 
dispariţia a 226 lucrări de artă. 


Auditul Curţii de Conturi la Ministerul Afacerilor Externe a descoperit un adevărat dezastru 
în actele contabile ale instituţiei, care nu respectă nicio normă legislativă. Astfel, 
inspectorii Curţii de Conturi au constatat denaturări ale execuţiei bugetare de peste 10,5 
milioane de lei la activele necurente reflectate în situaţiile financiare, prin erori de calcul 
privind înregistrarea unor active fixe, neincluderea în valoarea unor active a contravalorii 
serviciilor conexe punerii în funcțiune, nepreluarea unor active fixe achiziționate la misiuni 
în 2022 și erori provenite din solduri istorice negative. 


În ce privește activele curente, acestea au fost denaturate cu suma de peste 31 milioane 
de lei, din cauza neînregistrării în contul cheltuieli în avans a chiriilor și ca cotizațiilor 
internaţionale, ceea ce a condus la majorarea cheltuielilor, neînregistrării a unor creanţe 
de încasat de la Comisia Europeană de peste 9 milioane de lei, neclarificării unor solduri 
istorice și nepreluării unor obiecte de inventar. Totodată, datoriile curente au fost 
supraevaluate cu mai bine de 9 milioane de lei, ca urmare a nepreluării în situaţiile 
financiare a plăţilor unor salarii efectuate la misiunile diplomatice. 


Cheltuielile operaționale au fost și ele umflate pe hârtie cu 5,3 milioane de lei, din cauza 
unor bulibășeli din contabilitate. În ce privește soldurile istorice în valoare de 26 milioane 
de lei, acestea ar proveni din tranzacţii mai vechi de 10 ani, reprezentanții structurilor de 
specialitate ale MAE susținând că erorile nu pot fi remediate, întrucât lipsesc documente 
justificative. 


226 de lucrări de artă, dispărute fără urmă 


Curtea de Conturi a identificat un risc de afectare a patrimoniului și imaginii MAE ca 
urmare a implicării ministerului într-un litigiu cu Muzeul Naţional de Artă Contemporană, 
care are ca obiect revendicarea unor bunuri culturale împrumutate ministerului înainte și 
după anul 1990, a căror lipsă conduce la un prejudiciu estimat provizoriu la valoarea de 
peste 9,3 milioane de lei. 


"În cadrul procesului, care se judecă pe fond la Tribunalul București, a avut loc o ședință, 
în urma căreia s-a pronunţat soluția de încuviințare a probelor cu înscrisuri pentru ambele 
părți, iar pentru reclamant proba cu expertiză tehnică judiciară, având ca obiectiv 
stabilirea valorii de piaţă a celor 226 lucrări de artă dispărute, a căror existență/deţinere 
nu a fost confirmată de către pârâtul MAE”, se precizează în raportul de audit al Curţii de 
Conturi. Inspectorii au mai depistat că în evidența contabilă a MAE există peste 8.800 de 
bunuri care au o valoare de inventar mai mică de 50 de lei, în condiţiile în care acestea 
reprezintă obiecte de valoare, de genul sculpturi, picturi, bibelouri, veselă de argint, 
obiecte de mobilier. 


Mai mult, au fost identificate situații în care bunuri de artă nu au fost regăsite pe teren la 
misiuni, iar în acest context nu au fost luate măsuri de recuperare a pagubelor. Un fel de 
fiecare a luat și el ce a putut din patrimoniul statului român. 


Angajaţi pe pile 


Printre neregulile grave depistate de Curtea de Conturi s-a numărat și faptul că, la nivelul 
misiunilor diplomatice, nu se înregistrează furnizorii de materiale consumabile și servicii, 

de circa 70 milioane de lei, iar la nivelul Centralei MAE nu se înregistrează prin conturi de 
terți obligații de plată de 221 milioane de lei pentru contribuţii sau cotizații internaționale. 


La nivelul misiunilor diplomatice nu se contabilizează stocurile de materiale consumabile, 
ci doar cheltuiala aferentă a acestora, iar contul de execuție consolidat cuprinde 
transferurile de fonduri din centrală către aceste misiuni, fără ca MAE să deţină o evidenţă 
cu privire la plățile efectiv realizate, semnalează Curtea de Conturi. Raportul de audit 
arată că au fost identificate riscuri potenţiale de eroare și fraudă în activitatea financiar- 
contabilă, dat fiind faptul că personalul de la misiunile diplomatice nu deține studii în 
domeniul în care activează. Astfel, 58 de lucrători implicaţi în activități financiar-contabile 
din misiunile diplomatice nu au studii în acest domeniu. Totodată, a fost identificat un risc 
de aplicare eronată și neunitară a metodologiilor transmise pentru activitatea financiar- 
contabilă, deoarece nu sunt procedurate procese importante, din cauza faptului că s-a 
instituit practica de a se lucra în baza unor circulare subsecvente. Mai mult, în cadrul 
proiectelor finanțate din fonduri europene, cererile de prefinanţare, precum și cererile de 
rambursare sunt întocmite cu întârziere, utilizându-se bani din bugetul de stat și pierzând 
fonduri europene de peste două milioane de lei. Nereguli au fost constatate și la plata 
unor lucrări și servicii, unde au fost plătite sume nejustificat. 


